钦定古今图书集成/理学汇编/文学典/第064卷 > 何承裕
## 钦定古今图书集成/理学汇编/文学典/第064卷 > 何承裕

按《宋史赵邻几传》：“何承裕者，晋天福末擢进士第，有
清才，好为歌诗，而嗜酒狂逸。初为中都主簿，桑维翰
镇兖州，知其真率，不责以吏事。累官至著作佐郎，直
史馆。出为盩厔、咸阳二县令，醉则露首跨牛趋府，府
尹王彦超以其名士而容之。然为治清而不烦，民颇
安焉。每览牒诉，必戏判以喻曲直，诉者多心伏引去”，
往往召豪吏接坐，引满，吏因醉挟私白事，承裕悟之，
笑曰：“此见罔也，当受杖。”杖讫，复召与饮。其无检多类
此。开宝三年，自泾阳令入为监察御史，后历侍御史，
累知忠、万、商三州，太平兴国中卒。